钦定古今图书集成/理学汇编/学行典/第266卷 > 徐复
## 钦定古今图书集成/理学汇编/学行典/第266卷 > 徐复

按《宋史隐逸传》：“徐复，字复之，建州人。初游京师，举进
士不中，退而学《易》，通流衍卦气法。自筮知无禄，遂亡
进取意。游学淮浙间数年，益通阴阳、天地、文理、遁甲、
占射诸家之说。他日听其乡人林鸿范说《诗》，且言诗
之所以用于乐者，忽若有得，因以声器求之，遂悟大
乐，于七音、十二律清浊次序及钟磬侈弇匏竹高下”
制度皆洞达。方仁宗留意于乐，诏天下求知乐者，大
臣荐胡瑗，瑗作钟磬，大变古法。复笑曰：“圣人寓器以
声，今不先求其声而更其器，其可用乎？”后瑗制作皆
不效。范仲淹过润州，见复，问曰：“今以《衍卦》占之，四裔
无变异乎？”复克西方当用兵。推其月日，后无少差。庆
历初，与布衣郭京俱召见，帝问天时人事，复对曰：“以
京房《易卦》推之，今年所配年月日时，当小过也。刚失
位而不中，其在彊君德乎！”帝又问：“明年主何卦？”复曰：
“乾卦用事，说至九五尽而止。”帝又问：“前年京师黑风
何所应？”复曰：“其兆在内，豫王丧其应也。”明日，命为大
理评事，固以疾辞，乃赐号冲晦处士。补其子发试秘
书省校书郎。复性高洁，而处世未尝自异。后居杭州
十数年卒。郭京者，少任侠，不事家产，平居好言兵，范
仲淹、滕宗谅数荐之。